SENA-AIRA-แสงฟ้าก่อสร้างเตรียมเซ็นสัญญาศึกษาร่วมทุนพัฒนาอสังหาฯ
"SENA-AIRA-แสงฟ้าก่อสร้าง"เตรียมเซ็นสัญญาศึกษาร่วมทุนพัฒนาอสังหาฯในวันที่ 9 ก.ค.นี้
7 ก.ค. 2558

บริษัท เสนาดีเวลลอปเม้นท์ จำกัด (มหาชน) หรือ SENA ระบุว่า บริษัทร่วมกับบริษัท ไอร่า แคปปิตอล จำกัด (มหาชน) หรือ AIRA ผู้ดำเนินธุรกิจการลงทุนในบริษัทอื่น (Holding Company) รวมทั้งบริษัท แสงฟ้าก่อสร้าง จำกัด เตรียมเซ็นสัญญาความร่วมมือทางธุรกิจในวันที่ 9 ก.ค.นี้
โดยแหล่งข่าวที่ใกล้ชิดการเจรจา 3 ฝ่าย เปิดเผยว่า บริษัททั้งสามจะร่วมทุนกันพัฒนาอสังหาริมทรัพย์เป็นรายโครงการ เบื้องต้นมีความสนใจพัฒนาโครงการแนวราบ ซึ่งอยู่ระหว่างศึกษารูปแบบการลงทุน จำนวนโครงการ และทำเลที่ตั้ง
ทั้งนี้ SENA เป็นผู้ประกอบธุรกิจด้านอสังหาริมทรัพย์ระดับแนวหน้าของเมืองไทยดำเนินธุรกิจยาวนานมากว่า 30 ปี พัฒนาที่อยู่อาศัยทั้งในรูปแบบบ้านเดี่ยว ทาวน์เฮ้าส์ คอนโดมิเนียม และคอมมูนิตี้ มอลล์ ภายใต้แบรนด์ เดอะนิช เดอะคิทท์ เสนาพาร์ค แกรนด์ เสนาวิลล์ เป็นต้น ขณะที่ AIRA ที่มีความเชี่ยวชาญด้านการหาแหล่งเงินทุน ก่อนหน้านี้ได้จัดตั้งบริษัทไอร่า พร็อพเพอร์ตี้ จำกัด เพื่อขยายการลงทุน
ส่วนบริษัท แสงฟ้าก่อสร้าง จำกัด  ผู้เชี่ยวชาญด้านงานรับเหมาก่อสร้าง  และเชื่อว่าจะเป็นประโยชน์กับทั้งสามฝ่าย และทำให้บริษัทเติบโตอย่างยั่งยืนในอนาคต